40.		Žaloba na úpravu pracovného posudku
			(§ 75 ZP, § 23 CSP)
Okresný súd
Ružomberok
Žalobca: 	Ján Hladký, Stodolova ul. č. 2, 010 01 Žilina
Žalovaný: 	ABC, s.r.o. Ružová ul. č. 10, 010 01 Žilina, IČO: 12345678, 
		zastúpená Ing. Vladimírom Milučkým
Vec:	Žaloba o úpravu pracovného posudku
I. 
Žalobca uzavrel dňa 15. 4. 2022 so žalovanou stranou dohodu o skončení pracovného pomeru ku dňu 30. 4. 2022. V súvislosti so skončením pracovného pomeru požiadal žalobca 15 dní pred skončením pracovného pomeru o vydanie pracovného posudku. Žalovaná strana posudok vypracovala a odovzdala ho žalobcovi v posledný deň pracovného pomeru. 
Dôkaz:
–	Dohoda zo dňa 15. 4. 2022
–	Pracovný posudok zo dňa 30. 4. 2022
II. 
Žalobca sa domáha úpravy tohto posudku a namieta najmä nepravdivosť niektorých údajov. Z posudku žiada vypustiť vetu: „Pracovná morálka menovaného bola neuspokojivá a dopúšťal sa opakovaného porušovania pracovnej disciplíny“. 
Žalobca sa domnieva, že nemožno hovoriť o jeho pracovnej morálke ako neuspokojivej, pretože v porovnaní s ostatnými spolupracovníkmi plnil zverené úlohy v rovnakom rozsahu ako oni. Taktiež mu počas pracovného pomeru nebolo vytýkané porušovanie pracovnej disciplíny. 
Dôkaz:
–	Výsluch svedkov p. Jaroslava Sládka, bytom Žilina, Severná ul. č. 21 a p. Anny Miličkovej, bytom Žilina, Čajakova ul. č. 2
–	Pretože žalovaná strana na znení pracovného posudku trvá, žiada žalobca Okresný súd v Ružomberku, aby vydal tento
rozsudok 
Žalovaná strana – ABC, s.r.o., Ružová ul. č. 10, 010 01 Žilina je povinná upraviť obsah posudku o pracovnej činnosti zo dňa 30. 4. 2022 tak, že sa z posudku vypustí vetu: „Pracovná morálka menovaného bola neuspokojivá a dopúšťal sa opakovaného porušovania pracovnej disciplíny“. Ďalej je žalovaná strana povinná zaplatiť žalobcovi trovy konania, to všetko do 3 dní od nadobudnutia právoplatnosti rozsudku. 
Žilina 12. 6. 2022
Ján Hladký
Poznámka
Zamestnávateľ je povinný vydať zamestnancovi pracovný posudok do 15 dní od jeho požiadania. Zamestnávateľ však nie je povinný vydať zamestnancovi pracovný posudok skôr ako 2 mesiace pred skončením pracovného pomeru. 
Pracovným posudkom sú všetky písomnosti týkajúce sa hodnotenia práce zamestnanca, jeho kvalifikácie, schopností a ďalších skutočností, ktoré majú vzťah k výkonu práce. 
Zamestnanec má právo nahliadnuť do osobného spisu a robiť si z neho výpisy, odpisy a fotokópie (§ 75 ods. 1 ZP). 
Ak zamestnanec s obsahom posudku nesúhlasí, môže sa domáhať žalobou na súde v lehote troch mesiacov odo dňa, keď sa o ňom dozvedel, aby bol zamestnávateľom primerane upravený. Iné informácie o zamestnancovi môže zamestnávateľ podávať len s jeho súhlasom (§ 19 zákona č. 18/2018 Z. z. o ochrane osobných údajov v platnom znení).